Universitatea din București, parteneră în organizarea ediției din 2023 a Bucharest Science Festival: 

În perioada 27-29 septembrie 2023, Universitatea din București organizează, prin Divizia ArchaeoSciences din cadrul Institutului de Cercetare al Universității din București (ICUB), seria de evenimente „Arheologia și științele exacte” și invită publicul larg să descopere laboratoarele ArchaeoSciences.
Vizitarea laboratoarelor va fi posibilă în intervalul orar 10:00-12:00, iar intrarea se va face prin Facultatea de Matematică și Informatică a Universității din București (Str. Academiei nr. 14, Sector 1). 
Desfășurate în cadrul Bucharest Science Festival, evenimentele sunt organizate sub egida Asociației Secular-Umaniste din România (ASUR), în parteneriat cu Planeta Științei, și facilitează contactul publicului larg cu instituțiile și disciplinele din spatele progresului științific în domenii ce influențează direct sau indirect viața cotidiană. Cea de-a XI- a ediție a Bucharest Science Festival, în cadrul căreia se desfășoară evenimentul organizat sub egida ArchaeoSciences, are loc în perioada 27 septembrie-1 octombrie 2023, iar tema principală este „Oamenii și inteligența artificială”.
Evenimentul „Arheologia și științele exacte” este o inițiativă care are ca scop familiarizarea elevilor de școală generală și de liceu cu activitatea de cercetare multi- și interdisciplinară întreprinsă în laboratoarele Diviziei ArchaeoSciences din cadrul ICUB. 
Cu această ocazie, vor fi vizitate laboratoarele de Arheologie Digitală, de Microarheologie și de Tehnologie Ceramică din incinta Universității din București. Atât elevii, cât și cadrele didactice, vor beneficia în fiecare laborator de explicații ample din partea unor membri ai colectivului de cercetare.
În laboratorul de Arheologie Digitală, subiectul principal îl va reprezenta echipamentele de achiziționare a datelor, în special dronele și echipamentele pentru prospecțiuni non-intruzive, precum și metodele de procesare a datelor în vederea publicării. Prezentarea va include modul de operare al echipamentelor, tipurile de date ce pot fi obținute și modurile în care acestea corespund realității din teren.
În laboratorul de Microarheologie, elevii vor putea observa și vor putea asista la analizarea și interpretarea artefactelor și a ecofactelor cu ajutorul microscopului și prin intermediul altor mijloace de analizare (SEM). 
În laboratorul de Tehnologie Ceramică, vor fi prezentate metodele de analizare a materialului ceramic, incluzând asamblarea unor vase fragmentare și o serie de analize compoziționale. O parte importantă a cercetării o constituie sesiunile de arheologie experimentală, fapt pentru care în prezentare vor fi incluse experimente ce vizează compoziția, proprietățile fizico-chimice și prelucrarea materiei prime, alături de realizarea, utilizarea și monitorizarea comportamentului instalațiilor de ardere a ceramicii.
Mai multe informații despre cea de-a XI-a ediție a Bucharest Science Festival, în cadrul căreia se desfășoară evenimentul organizat sub egida ArchaeoSciences, pot fi consultate aici.

